stanford-oval/wikipedia huggingface dataset:
חוק שירות ביטחון
הוראות כלליות > תחולת החוק

בסעיף ההגדרות של החוק מצויות שתי הגדרות שמהן נגזרת תחולתו.
ההגדרה "מיועד לשירות ביטחון" מתייחסת לכל אזרח או תושב קבע שטרם התייצב לשירות סדיר או שירות מילואים. המדובר בגברים ובנשים בני 16 וחצי ומעלה, שטרם התייצבו לשירות ביטחון, ולא קיבלו פטור משירות ביטחון מחמת גיל. אזרחים ותושבים אלה הם האנשים שניתן לקרוא להם לרישום ולבדיקה לפני גיוס לצה"ל.
ההגדרה "יוצא צבא" מתייחסת לכל מי שניתן לקרוא לו לגיוס לצה"ל, בין אם לשירות סדיר ובין אם לשירות מילואים. המדובר בגברים ובנשים בני 18 ומעלה, שלא קיבלו פטור משירות ביטחון מחמת גיל. הביטוי "יוצא צבא" שאוב מספר במדבר, בו נאמר "מבן עשרים שנה ומעלה, כל-יוצא צבא בישראל-תפקדו אותם לצבאותם, אתה ואהרון" (א', ג').
הוראות כלליות > חישוב גילים

סעיף 2 לחוק מסדיר את אופן חישוב הגילים לצורך הוראותיו השונות, שבהן יש חשיבות לגילו של אדם. בכל ההוראות שבהן יש התייחסות לעניין הגיל, נקבע הגיל לפי לוח השנה העברי.
בעבר נקבעה חזקה לפיה כל מי שהגיע לגיל מסוים מיום א' בתשרי ועד יום כ"ט באדר יראו אותו כאילו הגיע לאותו הגיל בא' בתשרי, ואילו כל מי שהגיע לגיל מסוים אחרי יום א' בניסן יראו אותו כאילו נולד בא' בניסן. למעשה, במקרים אלה, נקבע גילו של אדם כמוקדם בתקופה של עד חצי שנה מגילו האמיתי. ב־2004 תוקן החוק כך שחזקת הגילים לא תחול לגבי ההגדרה "יוצא צבא", כלומר, לגבי הגיל המינימלי בו ניתן לקרוא לאדם לשירות ממש, כדי למנוע שירות של קטינים בצבא ולהתאים את חוקי המדינה לפרוטוקול האופציונלי לאמנת האו"ם בדבר זכויות הילד בעניין מעורבות ילדים בסכסוך מזוין. ב־2010 בוטלה כליל חזקת הגילים בטענה שאין בה עוד צורך, ומאז החישוב נעשה לפי גילו המדויק של אדם (לפי הלוח העברי), והגיל המינימלי להגדרה "מיועד לשירות ביטחון" הוקדם בהתאם מ-17 ל-16.5 (גיל הגיוס נותר 18).
התייצבות לרישום ולבדיקה

סעיפים 3 עד 12 לחוק מסדירים את הליכי הבדיקה והמיון הקודמים לגיוס עצמו. החוק מסמיך את שר הביטחון למנות פוקדים, שרשאים לקרוא למיועדים לשירות ביטחון לשם רישום בלשכות הגיוס, ולשם בדיקות רפואיות. בסיומה של הבדיקה הרפואית, נקבע האם המיועד לשירות ביטחון כשיר לשירות, בלתי כשיר באופן קבוע לשירות, בלתי כשיר ארעית לשירות, או כשיר לשירות בתנאים מיוחדים. רק מיועד לשירות ביטחון שנמצא כשיר לשירות (כולל בתנאים מיוחדים) יזומן לגיוס. החוק מאפשר גם לחייב את המועמד בקבלת חיסון נגד מחלות שונות. בצד זאת, קובע החוק כי מי שנפגע כתוצאה מהחיסון, יוכר כנכה צה"ל, אף שהפגיעה נגרמה לו עוד בטרם החל בשירות.
הגיוס

חובת הגיוס לצה"ל הקדימה אף את חוק שירות ביטחון הראשון מ-1949, והיא נקבעה בתחילה בפקודת צבא-הגנה-לישראל, עליה חתם דוד בן-גוריון כראש הממשלה הזמנית ב-31 במאי 1948. סעיף 2 לפקודה קובע כי "במצב חירום יונהג גיוס חובה לצבא-הגנה-לישראל על כל שירותיו. גיל חייבי הגיוס יהיה כפי שייקבע על ידי הממשלה הזמנית". מצב חירום הוכרז עוד קודם לכן (ועודו בתוקף).
הגיוס > גיל הגיוס

באופן פורמלי, מסמיך החוק לקרוא לשירות סדיר גברים מגיל 18 עד גיל 29 ונשים מגיל 18 עד 26, וכן רופאים ורופאי שיניים מגיל 30 עד 38 ורופאות שיניים מגיל 27 עד 38. בפועל, רוב המתגייסים הם בגילאי 18–19.
החוק מאפשר גם גיוס מגיל 17, אם המתגייס עצמו וכן הוריו או האפוטרופוס שלו הסכימו לכך.
הגיוס > משך השירות

לפי סעיף 15 לחוק, החל מ-1 ביולי 2015, משך השירות לגבר עומד על 32 חודשים. במשך עשרות שנים קבע הסעיף שמשך השירות לגבר הוא 30 חודשים, אך בצו של שר הביטחון נקבע שמשך השירות יעמוד על 36 חודשים. בעקבות עתירה שהגיש אמנון רובינשטיין (בג"ץ 807/89), בטענה שמדובר בהסדר ראשוני שיש לקבעו בחקיקה ראשית, תוקן החוק ב-1995 ונקבע בו במפורש כי משך השירות יעמוד על 36 חודשים. התיקון נחקק כהוראת שעה לשנתיים, אך מאז הוארכה הוראת השעה בכל פעם עד 30 ביוני 2015 (לאחר מועד זה הועמד משך השירות על 32 חודשים).
באותו סעיף קיימים הסדרים נוספים לגבי מי שהתגייס בגיל מאוחר יותר. מי שגילו מעל 27, או שהוא רופא עד גיל 34, לשר הביטחון ניתנה הסמכות לקרוא לו לשירות של שנתיים (באותה הוראת שעה הוארכה תקופה זו לשנתיים וחצי), וכן ניתנה לו הסמכות לקרוא לרופאים עד גיל 38 לשירות של שנה (ובהוראת השעה נקבעה תקופה של שנה וחצי). התקופה המרבית לעולים חדשים שעלו לאחר גיל 27 עומדת על שנה וחצי.
סעיף 18 לחוק קובע כי אם חייל נכלא במהלך שירותו בשל פסק דין של בית דין צבאי או קצין שיפוט בכיר, לא תחושב תקופת הכליאה במשך השירות שלו, אלא אם כן נקבע בפסק הדין אחרת. למעשה, שירותו הסדיר של אותו חייל יוארך בתקופה בה נכלא (בסלנג הצבאי מכונה הארכת התקופה "דפוק"). הוראות דומות חלות לגבי מי שנפקד מהשירות, למשך התקופה בה היה נפקד.
הגיוס > גיוס נשים

בדיוני הכנסת בנוגע לגיוס הנשים לצבא, סערו הרוחות. דוברים רבים ניסו לגייס את המשפט העברי לעמדתם. המתנגדים ציינו את הכלל "לא יהיה כלי גבר על אישה" והתומכים הביאו את דברי רש"י במקום "לא אסרה התורה אלא לבוש המביא לידי תועבה". בסופו של דבר, הובאו שני פסוקים נוספים שיחדיו מחייבים את שוויון הזכויות והחובות במדינה "ואהבת לרעך כמוך" ו"הקם תקים עמו".
סעיף 16 לחוק קובע כי תקופת השירות לנשים תעמוד על שנתיים, ולגבי רופאות מעל גיל 35 נקבעה התקופה המרבית על שנה. מאחר שהסמכות שהוקנתה לשר היא גבול עליון, הוא רשאי לקבוע גם תקופות קצרות יותר. ואכן, בתקופות מסוימות נקבע משך השירות לנשים על 21 חודשים.
בשנת 2000 נוסף סעיף 16א, שעניינו שוויון בשירות. את הוספת הסעיף יזמה נעמי חזן בעקבות פרשת אליס מילר, והוא קובע את העיקרון לפיו לכל אישה יש זכות שווה לזכותו של גבר למלא תפקיד כלשהו בשירות הצבאי, אלא אם כן הדבר מתחייב ממהותו ומאופיו של התפקיד. מאחר שתפקידים רבים דורשים תקופת הכשרה ממושכת, קובע הסעיף כי שר הביטחון יוסמך לקבוע, באישור ועדת החוץ והביטחון, רשימה של תפקידים שאליהם יוכלו נשים להתנדב לתקופה של 3 שנים, כמו עמיתיהן הגברים. התפקידים, המנויים בתקנות שירות ביטחון (קביעת תפקידים לשירות נשים בהתנדבות), התשס"א–2001, כוללים בין היתר תפקידים אלה: טייסת, לוחמת בחיל התותחנים, לוחמת במשמר הגבול, לוחמת ביחידת עוקץ, פקחית טיסה, כתבת צבאית, תוכניתנית ועוד.
שירות במסגרות אחרות

במשך השנים שירתו חיילים גם במסגרות שונות מחוץ לצה"ל, בתפקידים כגון מדריכות טיולים בחברה להגנת הטבע, שוטרים במשטרת ישראל או שוטרים במשמר הגבול. החל משנות ה-90 התעוררו ספקות באשר לעצם קיומה של סמכות לקרוא לשירות במסגרות מחוץ לצה"ל. כתוצאה מכך, נערכו מאז 1995 תיקונים שונים בחוק, שהסדירו את הסמכות לקרוא לשירות ביטחון גם מחוץ לצה"ל. במקביל, תוקן גם סעיף 18 לפקודת סדרי השלטון והמשפט, שהסמיך את הממשלה להקים כוחות מזוינים, ונקבע בו כי נוסף על הגנת המדינה, יורשו כוחות אלה לבצע פעולות גם לשם השגת יעדיה הביטחוניים והלאומיים של המדינה.
שירות במסגרות אחרות > מסגרות לא צבאיות בתוך צה"ל

סעיף 21 מאפשר להקצות שנה משירותו הצבאי של חייל לשם הכשרה חקלאית, וסעיף 22 מסדיר שמירה על גרעינים התיישבותיים. מכוחם של סעיפים אלה מוסדר השירות בנח"ל. השילוב בין הגיוס הצבאי לגיוס החקלאי בורך בדיוני הכנסת הן כשילוב שיעודד את רוח ההתיישבות והן בהגדרה והתיחום של מטרות הצבא, שלא יזלוג לאזורים אזרחיים. יש הסבורים כי נוסחם הארכאי של סעיפים אלה אינם תואמים את פעילותו של הנח"ל כיום, ולמעשה לחלק מפעילויות הנח"ל כיום אין תוקף חוקי. בשנת 2005 יזמה הממשלה תיקון לחוק שירות ביטחון, שבו הציעה לנסח מחדש סעיפים אלה, כדי שיתאמו את המצב הקיים בפועל. הצעה זו טרם אושרה.
סעיף 23 מסדיר פעילות נוספת שאינה צבאית, במסגרת השירות הצבאי. הסעיף מאפשר לחיילים שאין להן השכלה יסודית, להשלים את השכלתם במשך שלושה חודשים מתקופת השירות (פרויקט "נערי רפול").
שירות במסגרות אחרות > שירות מחוץ לצה"ל במשמר הגבול, משטרה ובתי סוהר

סעיף 24 מסדיר את השירות במשמר הגבול. מטרות פעולותיו של משמר הגבול הן ביטחוניות, אך מבחינה ארגונית הוא אינו מהווה חלק מצה"ל אלא מהמשטרה, ועל כן התעורר הצורך להסדיר שירות זה במפורש. מאחר שהמשרתים במשמר הגבול מוגדרים כשוטרים, נקבעו בסעיף 25 הוראות שנועדו להבחין בינם לבין יתר השוטרים, ושאינן רלוונטיות אליהם כמי שמשרתים בשירות חובה, כגון הוראות הנוגעות לפיטורים, התפטרות ושחרור מהשירות.
סעיף 24א מסדיר את גיוסם של חיילים לשירות במשטרת ישראל (שח"ם). סעיף זה נוסף ב-1995, ובתחילה, נקבע כהוראת שעה לשנתיים, מתוך ההכרה בכך שיש בעייתיות בגיוס חיילים למטרות שאינן ביטחוניות טהורות. משום כך, נקבע גם כי ניתן לגייס חיילים רק ליחידות במשטרה שעיקר פעילותן הוא ביטחון המדינה ותושביה, וכן ניתנה האפשרות לחיילים שהוצבו במשטרה לסרב להצבתם בה ולעבור למסגרת פנים-צה"לית. בנוסף, נקבע כי מספר המוצבים במשטרה יהיה מוגבל, ויובא לאישור הממשלה וועדת החוץ והביטחון של הכנסת. מאז 1995, הוארכה הוראת השעה 11 פעמים.
סעיפים 24ב ו-24ג מסדירים את גיוסם של חיילים לשירות בתי הסוהר (סוהרי חובה). הסדר זה נקבע אף הוא כהוראת שעה לשלוש שנים, בשנת 2005, בסמוך להעברת האחריות על בתי הסוהר המיועדים לאסירים ביטחוניים בלבד (קציעות, מגידו ועופר) מצה"ל לשירות בתי הסוהר. המגבלות שנקבעו לגבי הצבת חיילים במשטרה נקבעו גם כאן – השירות הוגבל ליחידות של שירות בתי הסוהר שתפקידן הוא אבטחה של בתי סוהר המשמשים להחזקת אסירים ביטחוניים בלבד, ולצורך אבטחתם של אסירים כאמור וליווים, למי שהוצב כסוהר חובה ניתנה הזכות לסרב להצבה, ומספר המוצבים בכל שנה טעון את אישור הממשלה וועדת החוץ והביטחון. אף שבחוק נקבע כי החיילים יוכלו להיות מוצבים רק בבית כלא ביטחוניים, בפועל, שירתו חיילים רבים גם בבתי כלא אחרים. זאת, משום שמשיקולים ארגוניים, העביר שירות בתי הסוהר אסירים ביטחוניים רבים לאגפים ביטחוניים בבתי הסוהר בהם כלואים אסירים פליליים. רק בשנת 2009 תוקן החוק שאיפשר את הצבתם של החיילים גם באגפים הביטחוניים של בתי הסוהר המעורבים. באותו תיקון נקבע גם כי ניתן יהיה להציב חיילים גם בתפקידים של שירותי מינהלה הנוגעים לארגון כוח אדם וטיפול בפרט שיינתנו רק לאותם חיילים, כלומר רכזי כוח אדם ומש"קי ת"ש. מאז נחקקה הוראת השעה ב-2005, היא מוארכת מדי מספר שנים.
שירות במסגרות אחרות > שירות מוכר

במקביל לתיקון שאפשר שירות במשטרה, נוסף בשנת 1995 גם סעיף 26א, המאפשר גיוס ל"שירות מוכר", שהוא אחד משני אלה:
שירות ביחידות צבאיות במסגרת משרד הביטחון ויחידות סמך של משרד הביטחון ומשרד ראש הממשלה שתכלית פעילותן היא ביטחון המדינה ותושביה. פירוט התפקידים מובא בצו הטעון את אישור הממשלה וועדת החוץ והביטחון של הכנסת.
שירות ביחידות צבאיות במסגרת משרד ממשלתי או במסגרת הארגונית של גוף ציבורי ובפיקוח משרד ממשלתי, שתכליתו להשיג יעד ביטחוני-לאומי באחד התחומים הבאים: עליה וקליטה, חינוך, בריאות, הגנת העורף או פעולות התנדבות למען חיילי צה"ל. פירוט הגופים והתפקידים מובא אף הוא בצו הטעון את אישור הממשלה וועדת החוץ והביטחון. בניגוד לצו מהסוג הראשון, במקרה זה, ניתן לגייס לתפקידים כאלה רק אם שר הביטחון שוכנע כי אם לא ימולאו בידי חיילים בשירות חובה, לא יושגו היעדים הביטחוניים-לאומיים. נכון לשנת 2009, כולל צו השירות המוכר להשגת יעדים ביטחוניים-לאומיים את הסמכות לקרוא לשירות בתפקידי חינוך והוראה במסגרת משרד החינוך, משרד התעשייה, המסחר והתעסוקה, משרד הרווחה, המשרד לקליטת עלייה, החברה למתנ"סים, קק"ל, רשות הטבע והגנים, החברה להגנת הטבע, נאות קדומים, המכון למורשת בן-גוריון, מדרשת שדה בוקר, עמותת לטם, בית ספר שדה כפר עציון, מרכז החינוך העצמאי ומוסדות מעיין החינוך התורני, בתפקידי רפואה וסיעוד בבתי חולים שבהם מאושפזים גם חיילים ואנשי מערכת הביטחון, וכן בתחום העלייה והקליטה במסגרת לשכת הקשר נתיב.
שירות במסגרות אחרות > תיקון לחוק – סעיף 17א

בשנת 2020 נכנס לתוקפו תיקון מס' 23 לחוק – סעיף 17א – שלפיו חייל שהתגייס לצה"ל ונקבע לו פרופיל רפואי של 24, בעקבות תאונה, מחלה או מקרה אחר, ייחשב "לא כשיר זמנית" ושירותו הצבאי יימשך שלושה חודשים נוספים מרגע האבחון. אפשרות נוספת עבור החייל היא להשתחרר באופן זמני, כלומר להשתייך לרשימה מקובצת (קרי ר"מ 2) עד שישוב להיות כשיר רפואית לשירות צבאי.
שירות במסגרות אחרות > ביקורת

שירותם של חיילים במסגרות שאינן צבאיות-ביטחוניות הוא עניין שנוי במחלוקת. המתנגדים להסדרים אלה סבורים כי פגיעה קשה בחירויות יסוד לתקופה ממושכת, כפי שמתבצעת בגיוס אזרחים בכפייה, יכולה להיות מידתית רק כאשר היא מאוזנת עם האינטרס הביטחוני, אך לא עם מטרות אחרות. לטענתם של המבקרים את ההסדרים, השיקול האמיתי העומד מאחורי השימוש בחיילים במסגרות אחרות הוא תקציבי (הרבה יותר זול להעסיק חיילת כמזכירה בלשכת שר הביטחון או כמורה בפריפריה, מאשר להעסיק אדם במשרה מלאה), וככזה, אין בו כדי להצדיק שימוש בחיילים.
פטורים > סמכות כללית

סעיף 36 לחוק הוא סעיף סל, המאפשר לשר הביטחון לפטור אזרחים ותושבים "מטעמים הקשורים בהיקף הכוחות הסדירים או כוחות המילואים של צבא-הגנה לישראל, או מטעמים הקשורים בצרכי החינוך, ההתיישבות הביטחונית או המשק הלאומי, או מטעמי משפחה או מטעמים אחרים" משירות סדיר או משירות מילואים, או לדחות את התייצבותם או שירותם.
בעבר, נעשה שימוש בסעיף זה כדי לדחות את שירותם של בחורי ישיבות, בהסתמך על התיבה "מטעמים אחרים", דחייה שהפכה לפטור משירות כאשר הגיעו לגיל המתאים. במרוצת השנים הוגשו עתירות רבות לבג"ץ, בטענה כי הסדר זה פוגע בשוויון. העתירות נדחו מנימוקים שונים, אך בשנת 1998 קיבל הרכב של 11 שופטים עתירה בעניין. את פסק הדין כתב אהרן ברק, בו הוא קובע:
מסקנתנו הינה, כי על פי המצב כיום, שר הבטחון מפעיל את סמכותו, בעניין דחיית השירות של בחורי ישיבה ש"תורתם אומנותם", על פי הכרעה עקרונית שהסמכות לקביעתה היא בידי הכנסת. הפעלת סמכות זו, במתכונת זו, היא איפוא, שלא כדין. בהתאם לכך, ההחלטות המתקבלות על ידי שר הבטחון בדבר מתן דחיית שירות לתלמידי ישיבות אף הן מתקבלות שלא כדין. עם זאת, אין אפשרות מעשית לשנות את המצב הקיים בעניין זה, זמן רב כל כך, מהיום למחר. יש לאפשר לשר הבטחון או לכנסת לקיים דיון ענייני ומסודר בסוגיה זו, על כל השלכותיה.
השופט מישאל חשין אף גרס כי פגיעה כזו בשוויון לא תוכל לעמוד גם אם תיקבע בחוק של הכנסת. בעקבות פסיקת בג"ץ הוקמה ועדת טל, שמסקנותיה הובילו לחקיקת חוק דחיית שירות לתלמידי ישיבות שתורתם אומנותם, התשס"ב–2002 (שנודע בשם "חוק טל"), שהסדיר את דחיית שירותם של בחורי הישיבות במודל דומה. בשנת 2012 קבע בג"ץ כי גם ההסדר הקבוע בחוק טל פוגע בשוויון (ואינו עומד בדרישות פסקת ההגבלה המצויה בחוק יסוד: כבוד האדם וחירותו), והורה שלא להאריכו לאחר פקיעת תוקפו באוגוסט 2012. בתיקון מס' 19 לחוק נוסף לו פרק ג'1: שילוב בוגרי ישיבות ומוסדות חינוך חרדיים, ובתיקון מס' 21 הוכנסו תיקונים אחדים לפרק זה. ב-12 בספטמבר 2017 פסק בג"ץ שיבוטל פרק ג'1 לחוק שירות ביטחון ובטלותו תיכנס לתוקף כעבור שנה ממתן פסק הדין (זמן המאפשר לכנסת לחוקק חוק מתוקן).
פטורים > פטור מחמת גיל

סעיף 36א הוא סעיף שקובע את גיל הפטור משירות ביטחון. מאחר שלגבי שירות סדיר נקבעו הוראות ספציפיות, הוא רלוונטי יותר עבור שירות מילואים. מאז ה-1 באוגוסט 2008 עומד גיל הפטור על 40 לחייל, 45 לקצין, ובמקצועות ובתפקידים מסוימים שקבע שר הביטחון באישור ועדת החוץ והביטחון של הכנסת – 49. בעבר עמד גיל הפטור על 54 לגברים ו-38 לנשים.
פטורים > נשים

סעיף 39 מקנה פטור משירות ביטחון לאמהות ולנשים הרות. נשים נשואות פטורות משירות סדיר, אך לא משירות מילואים. כמו כן, סעיף קטן ג', מקנה לנשים בלבד אפשרות לקבלת פטור מטעמי מצפון.
פטורים > פטור מטעמי הכרה דתית

סעיף 40 לחוק פוטר משירות ביטחון מיועדת לשירות ביטחון שמצהירה בפני שופט או דיין בבית דין רבני כי: (1) טעמים שבהכרה דתית מונעים אותה מלשרת שירות ביטחון, (2) כי היא שומרות על כשרות ו(3) כי היא אינה נוסעת בשבת. הקלות בה ניתן להשיג פטור זה הביאה לשימוש נרחב בו לשם הימנעות מגיוס, ואף דובר צה"ל ציין כי "צה"ל ער לכמות ההולכת וגדלה של נשים המקבלות במרמה פטור משירות מטעמי הכרה דתית".
בניגוד לפטורים אחרים, שמרגע שניתנו, ניתן לבטלם בכל עת, פטור מטעמי הכרה דתית ניתן לביטול רק אם מקבלת הפטור הורשעה בכך שהשיגה את הפטור באמצעות תצהיר כוזב. משכך, ביטול הפטור הוא הליך ממושך, ואכיפתו קשה עד בלתי אפשרית. בשנת 2012 אושר בכנסת תיקון שיזמה הממשלה לחוק, ולפיו חובת המיועדת לשירות ביטחון שקיבלה פטור לפי סעיף זה, לדווח מיד לפוקד אם חדל להתקיים אחד התנאים שהצהירה עליהם במהלך תקופת הקריאה לשירות סדיר או במהלך שנתיים לאחר מסירת התצהיר. התיקון הוסיף הוראת שעה לקביעת הליך לביטול הפטור על ידי בקשה של פוקד שתוגש לוועדה מיוחדת, אך טרם הותקנו תקנות ליישום הוראת השעה ולכן היא לא נכנסה לתוקף.
פטורים > מיעוטים

הפטור של ערביי ישראל אינו מוסדר בסעיף בחוק, והוא בא לידי ביטוי בכך שמלכתחילה לא מזמן אותם הפוקד לרישום ולבדיקה. כאשר ניתנו לראשונה פטורים לאוכלוסייה הערבית ב-1949, התנגדו לכך אף כמה מראשי הציבור הערבי, וחבר הכנסת תופיק טובי ממק"י כינה זאת "אפליה גזעית". ב-1954 נערך משרד הביטחון לאפשרות גיוסם של ערבים, ואף נמצאו כ-20 אלף ערבים שהביעו עניין בכך, אך הרעיון ירד מהפרק עקב התנגדות זקני העדה. חובת הגיוס הוחלה על הגברים הדרוזים החל מ-1956 ועל הגברים הצ'רקסים החל מ-1958 (נשים דרוזיות וצ'רקסיות פטורות מגיוס חובה).
עונשין

סעיף 46(א) לחוק קובע כי מי שלא מילא חובה המוטלת עליו בחוק או לפיו וכן מי שמסר ביודעין ידיעה כוזבת, צפוי לעונש של שנתיים מאסר. לפי סעיף 46(ב), אם העבירה נעשתה בכוונה להשתמט משירות ביטחון, צפוי לעונש מרבי חמש שנות מאסר. עונש דומה צפוי למי שחיבל או הטיל מום בגופו, או הניח לאדם אחר לחבל או להטיל בו מום, בכוונה לפגוע על ידי כך בכושרו הרפואי.
עבירה נוספת קבועה בסעיף 46(ג), ולפיה מי שדרש או עשה שימוש בנתונים שעניינם מידת התאמתו של אדם לשירות הצבאי, או במסמך צבאי הקובע כושר לשירות צבאי או את מידת ההתאמה לשירות, מבלי שהדבר הותר לו בחוק, יהיה צפוי לקנס של עד 28,800 ש"ח.
לקריאה נוספת

דני אשר, כל בחור וטוב לנשק – תולדות מערך הגיוס. יחידת מיטב, משרד הביטחון, 2014.
הערות שוליים

↑  חוק שרות הבטחון אושר אתמול בכנסת ללא התנגדות, הַבֹּקֶר, 9 בספטמבר 1949
↑  הצעת חוק שירות ביטחון (תיקון מס' 13) (גיל מינימלי לגיוס), התשס"ג–2003, הצעות חוק הממשלה, התשס"ג עמוד 486
↑  נחום רקובר "המשפט העברי בחקיקת הכנסת – המקורות היהודיים בשילובם בדיוני הכנסת ובחוקי מדינת ישראל", בהוצאת ספרית המשפט העברי, משרד המשפטים ומורשת המשפט בישראל (תשמ"ט–1988), כרך ראשון עמ' 24 260-266: חוק שירות הביטחון (גיוס נשים), באתר דעת.
↑  נחום רקובר "המשפט העברי בחקיקת הכנסת – המקורות היהודיים בשילובם בדיוני הכנסת ובחוקי מדינת ישראל", בהוצאת ספרית המשפט העברי, משרד המשפטים ומורשת המשפט בישראל (תשמ"ט–1988), כרך ראשון עמ' 24 257-259: חוק שירות הביטחון (כללי), באתר דעת.
↑  אייל נון, ‏המגבלות החוקתיות על הצבא בישראל, משפט וצבא 13, התשנ"ט, בעמ' 99–100
↑  הצעת חוק שירות ביטחון (תיקון מס' 14) (מסלול הנוער החלוצי הלוחם), התשס"ו–2005
↑  צו שירות ביטחון (שירות מוכר להשגת יעדים ביטחוניים-לאומיים) (הוראת שעה), התש"ע–2009‏
↑  אייל נון, ‏המגבלות החוקתיות על הצבא בישראל, משפט וצבא 13, התשנ"ט, בעמ' 94–104
↑  בג"ץ 3267/97 אמנון רובינשטיין ואח' נ' שר הביטחון, ניתן ב־9 בדצמבר 1998. פ"ד כרך נ"ב, חלק חמישי, עמ' 481
↑  יעל פרידסון, תלם יהב וקובי נחשוני, דרמה בבג"ץ: בוטל החוק שהעבירו החרדים לפטור מגיוס, באתר ynet, 12 בספטמבר 2017
בג"ץ 1877/14 התנועה למען איכות השלטון בישראל נ' הכנסת ואחרים, ניתן ב־12 בספטמבר 2017
↑  יוצא-צבא, אשה, שהוכיחה באופן שנקבע בתקנות לרשות שנקבעה על פיהן, כי טעמים שבמצפון או טעמים שבהווי משפחתי דתי מונעים אותה מלשרת בשירות ביטחון, פטורה מחובת אותו שירות.
↑  דָּתִיּוּת, באתר האקדמיה ללשון העברית, ‏8 במרץ 2022
↑  רותי סיני, "המבקר: שיעור הקצינות בצה"ל עדיין נמוך", וואלה, 4.12.2006.
↑  חוק שירות ביטחון (תיקון מס' 18 והוראת שעה), התשע"ב–2012
↑  ליאב אורגד, "המיעוט הערבי בישראל וחובת שירות ביטחון" באתר האוניברסיטה הפתוחה
↑  ד"ר משה ברנט, גיוס הערבים לצבא כאינטרס לאומי, באתר האוניברסיטה הפתוחה, ‏2012
↑  נכון לשנת 2012; כפל הקנס הקבוע בסעיף 61(א)(1) לחוק העונשין, שהוא 14,400.
רק רוצחים בבניין

| --- | --- |

 סוגה:  קומדיה   מסתורין
 יוצרים:  סטיב מרטין   ג'ון הופמן
 שחקנים:  סטיב מרטין   מרטין שורט   סלינה גומז   אהרון דומינגז   איימי ראיין
 ארץ מקור:  ארצות הברית
 שפות:  אנגלית
 מקום התרחשות:  אפר וסט סייד 
 תקופת התרחשות:  שנות ה-20 של המאה ה-21 
 מספר עונות:  4
 מספר פרקים:  40 (נכון ל־29 באוקטובר 2024) 
 הפקה
 מפיקים בפועל:  סטיב מרטין   ג'ון הופמן   מרטין שורט   סלינה גומז   ג'יימי באביט   דן פוגלמן   ג'ס רוזנטל
 חברת הפקה:  המאה ה-20
 הפצה:  הולו, דיסני+, פוקס המאה ה-20 בטלוויזיה 
 אתר צילומים:  ניו יורק סיטי
 מוזיקה:  סידהרת׳ה קושלה
 אורך פרק:  26–35 דקות
 שידור
 רשת שידור:  הולו
 רשת שידור בישראל:  דיסני פלוס
 תקופת שידור מקורית:  31 באוגוסט 2021 – הווה
 קישורים חיצוניים
 אתר רשמי
 דף התוכנית ב-IMDb
 
רק רוצחים בבניין (באנגלית: Only Murders in the Building) היא סדרת טלוויזיה קומית-מסתורית אמריקאית, שנוצרה על ידי סטיב מרטין וג'ון הופמן. מככבים בה סטיב מרטין, מרטין שורט, וסלינה גומז. הסדרה עלתה לאוויר בשירות הסטרימינג האמריקאי הולו ב-31 באוגוסט 2021.
העלילה עוקבת אחר שלושה זרים בגילומם של סטיב מרטין, מרטין שורט וסלינה גומז, עם עניין משותף בפודקאסטים של פשע אמיתי שמתחברים יחד לחקור מוות בבניין הדירות שבו גרים כולם.
הסדרה זכתה לשבחי המבקרים, עם שבחים מיוחדים על הגישה הקומית שלה לסיפורת פשע ועל הביצועים והכימיה של השחקנים הראשיים. בספטמבר 2021, הסדרה חודשה לעונה שנייה, אשר עלתה לשידור ב-28 ביוני 2022. ביולי 2022, הסדרה חודשה לעונה שלישית, אשר עלתה לשידור ב-8 באוגוסט 2023. באוקטובר 2023, הסדרה חודשה לעונה רביעית, אשר עלתה ב-27 באוגוסט 2024
עלילה > עונה שנייה (2022)

צ'ארלס, אוליבר ומייבל נעצרים ומתוחקרים על ידי המשטרה לפני שחרורם ומתבקשים להתרחק מתיק הרצח של באני. בעודם חוזרים לדירותיהם, מייבל מציעה להם לפעול לפי עצת המשטרה. מאוחר יותר היא מוזמנת על ידי אישה בשם אליס (קארה דלווין) לתערוכת אמנות בגלריה מקומית והיא מעודדת את מייבל לעסוק באמנות שוב. אוליבר נתקל באיימי שומר שרוצה להפוך את הפודקאסט לסדרת טלוויזיה. בינתיים, מפיקים פונים לצ'ארלס כדי שיגלם את "הדוד בראזו" בגרסה מחודשת ל"בראזו", התוכנית בה כיכב בצעירותו. מאוחר יותר, השלישייה מגלה שסינדה יצרה פודקאסט על שלושתם ומחליטים לנקות את שמם, צ'ארלס מתחיל קשר עם בתו החורגת לוסי, ומגלה שלוסי הייתה בליל הרצח בדירתו וראתה את הרוצח.
עלילה > עונה שלישית (2023)

העונה השלישית עוסקת בפיענוח הרצח של בן גלנרוי (פול ראד), השחקן שמגלם את הדמות הראשית בהצגת ברודוויי בבימויו של אוליבר.
עלילה > עונה רביעית (2024)

העונה הרביעית של הסדרה עוסקת בתעלומה חדשה סביב היעלמותה של סאז פאטאקי (ג'יין לינץ'), שהייתה הכפילה הוותיקה של צ'ארלס. העונה מתמקדת בנושא הדופלגנגרים ובמה שהם חושפים על האדם, במיוחד כשצ'ארלס חושש שסאז ספגה כדור שנועד לו. העונה כוללת סאטירה על הוליווד, עם עלילה שבמרכזה תסריט שנכתב בהשראת הסיפור של הדמויות, ושהופך להפקה קולנועית אמיתית. בעונה הזו מופיעים כוכבים כגון יוג'ין לוי, זאק גאליפנאקיס ואווה לונגוריה, שמשחקים את עצמם ועוקבים אחרי המקרה כחלק מהכנת דמויותיהם. העונה מתמקדת פחות בפודקאסט שבעונות קודמות היה מרכזי, ובמקום זאת מתמקדת בשיקוף של הדמויות את עצמן ועל האופן שבו הן נתפסות בעיני אחרים.
דמויות ושחקנים > דמויות ראשיות

צ'ארלס-האדן סאבאג' (סטיב מרטין) – שחקן בדימוס שהיה הכוכב של סדרת טלוויזיה פופולרית בשנות ה-90 בה גילם חוקר מקרי פשע. הוא גר בדירת 14C בבניין הארקוניה.
אוליבר פוטנם (מרטין שורט) – במאי ברודוויי עם קשיים כלכליים שהגה את רעיון הפודקאסט והופך לבמאי שלו. הוא גר בדירת 10D בבניין הארקוניה. אביו של וויל והגרוש של רוברטה.
מייבל מורה (סלינה גומז) – אמנית צעירה שמתגוררת בדירת 12E בבניין הארקוניה שהיא משפצת עבור דודתה ושהייתה חברה של קורבן הרצח של העונה הראשונה, טים קונו, במהלך שנות ילדותה והתבגרותה. בעונה השלישית מתמודדת עם חוסר ביטחון ורצון לשינוי.
מדלן ולנסיה (עונה 1) וקרוליין ולנסיה (עונה 2) מגלמות את מייבל הצעירה.
אוסקר טורס (אהרון דומינגז) (עונה 1) – חבר של מייבל וטים שהורשע בטעות ברצח חברתם זואי עשר שנים קודם לכן ושוחרר לאחרונה מהכלא.
ג'אן בלווס (איימי ראיין) (עונה 1; משנית עונה 2) – נגנית בסון מקצועית שגרה בדירה 6A בארקוניה ומתחילה לצאת עם צ'ארלס. ניהלה מערכת יחסים עם טים ולאחר מכן רצחה אותו וביימה את התאבדותו.
אליס בנקס (קארה דלווין) (עונה 2) – בת זוגה של מייבל שעובדת בסטודיו לאמנות בשם Third Arm Gallery.
דמויות ושחקנים > דמויות משניות

אורסולה (ונסה אספילגה) – מנהלת הבניין של ארקוניה.
טים קונו (ג'וליאן צ'יהי) (עונה 1) – דייר בדירה 9A בארקוניה שמת בפרק הראשון. הנסיבות המסתוריות סביב מותו מדרבנות את צ'ארלס, אוליבר ומייבל לחקירה משלהם.
סינדה קנינג (טינה פיי) – מנחה של פודקאסט פשע אמיתי מפורסם.
פופי ווייט/בקי באטלר (עדינה ורסון) (עונות 1-2) – העוזרת השאפתנית שעברה התעללות מאת סינדה, מתגלה מאוחר יותר כנושא הפודקאסט של סינדה. רצחה את באני.
וויל פוטנם (ריאן ברוסארד) – הבן של אוליבר.
אומה הלר (ג'קי הופמן) – דיירת בדירה 3F בארקוניה.
באני פולג'ר (ג'יין הודישל) – נשיאת מועצת המנהלים של הארקוניה ודיירת בדירה 12A. נרצחת בסוף העונה הראשונה על ידי פופי. באני מופיעה בפלאשבקים בעונות 2-3.
דונה וויליאמס (דאווין ג'וי רנדולף) – בלשית החוקרת את הרציחות.
טדי דימאס (נייתן ליין) (עונות 1-2) – דייר בדירה 6B בארקוניה, אביו של ת'או. בעל רשת מעדניות, חבר ותיק ופטרונו של אוליבר, שמסכים לתת חסות לפודקאסט. בעונה השנייה, הוא מתגלה כאביו הביולוגי של וויל.
ת'או דימאס (ג'יימס קאברלי) – בנו של טדי דימאס. חירש ומתגורר ביחד עם אביו בדירה 6B בארקוניה.
הווארד מוריס (מייקל סיריל קרייטון) – דייר בדירת 3C בארקוניה ואוהב חתולים, שהחתולה שלו, אוולין, מתה באותו לילה בו מת טים קונו. בעונה השלישית הוא עוזר הבמאי של אוליבר בהפקת ברודוויי.
נדידי אידוקו (זינב ג'ה) (עונה 1) – דיירת בדירה 9B בארקוניה, השכנה של טים קונו המעוניינת לספח את דירתו.
ד"ר גרובר סטנלי (ראסל ג'י ג'ונס) – דייר ארקוניה בדירה 6C שהוא פסיכולוג.
סם, מארב, פולט וגרנט (ז'בוקי יאנג-וויט, דניאל אורסקס, אלי סטרוקר ואורסון הונג) (עונות 1-2) – מעריצים נלהבים של הפודקאסט.
זואי קאסידי (אוליביה רייס) (עונה 1) – חברה של מייבל, טים ואוסקר שמתה לפני עשר שנים לאחר שנפלה מגג הארקוניה בעקבות מריבה עם תיאו דימאס.
לסטר (טדי קולוקה) – השוער בארקוניה.
לוסי (זואי קולטי) (עונה 2) – בתה המתבגרת של בת זוגו לשעבר של צ'ארלס, איתה יש לצ'ארלס מערכת יחסים של אב ובת.
הבלש קרפס (מייקל רפפורט) (עונה 2) – בלש משטרה החוקר את הרצח של באני. סייע לבקי לביים את מותה ולרצוח את באני.
נינה לין (כריסטין קו) (עונה 2) – בת חסותה של באני ונשיאת הדירקטוריון החדש של הארקוניה.
איבן (אריאל שפיר) (עונה 2) – מלצר בדיינר הקבוע של באני.
בן גלנרוי (פול ראד) (עונה 3; עונה 2 אורח) – שחקן הוליוודי שנרצח בערב הפתיחה של ההצגה בברודוויי.
לורטה דורקין (מריל סטריפ) (עונה 3) – שחקנית מבוגרת המתקשה לקבל עבודות ומלוהקת בהצגת התיאטרון של אוליבר לתפקיד האומנת.